Scandal iscat în jurul afișului spectacolului ”Mihai Viteazul” jucat la Tg.Mureș

Afișul cu pricina prezintă România sub forma unei bucăți de carne de pe un grătar.

Revoltat de forma în care autorii au înțeles să promoveze piesa, deputatul PMP de Mureș, Marius Pașcan, a reacționat pe rețeaua de socializare. Membru în Comisia pentru cultură, arte și mijloace de informare în masa, Pașcan consideră că afișul de pe panotajul oficial de la intrarea în Palatul Culturii din Tîrgu Mureș, constituie “încă o bătaie de joc la adresa României, în acest an al Centenarului Marii Uniri!”:

Am văzut respectivul afiș, care afișează de fapt o carne însângerată, putem să-i spunem cotlet, putem să îi spunem fleică, după chipul și asemănarea conturului țării noastre și care îi cheamă pe spectatori la respectiva piesă de teatru. Este un an cu semnificații excepționale, Centenarul Marii Uniri. Vă rog nu asociați imaginea țării noastre la modul batjocoritor cu o carne însângerată, eventual sugerându-se că cu toții am fi fripturiști în această țară sau alte asemnea asocieri, toate pot fi cu caracter peiorativ. Din respect, din considerație pentru noi, pentru trecutul nostru, se cuvine să fim ponderați, implicit în domeniul artei. Nu m-am pronunțat asupra spectacolului defel, nu am văzut respectivul spectacol, poate să fie unul reușit, poate să fie unul bun, am comentat doar maniera de ambalare a afișului acestui spectacol. Probabil s-a dorit o prezentare extraordinară, să fie, cumva, de interes prin această imagine-șoc.

Și jurnalistul Dan Tănasă crede că modul în care a fost conceput afișul este jignitor la adresa românilor și a simbolurilor naționale în acest an de sărbătoare:

Acest afiș putem să afirmăm fără îndoială faptul că este unul cel puțin regretabil, dacă nu chiar insultător la adresa unor simboluri naționale, vorbim de harta României, care este imaginată de către domnul Szekely ca fiind o fleică de carne, și alăturarea acestei imagini cu simbolul voievodului Mihai Viteazul, cu atât mai mult cu cât ne aflăm în anul Centenarul Marii Uniri. Este regretabil faptul că piesa este finanțată din fonduri publice. Acest afiș trebuie retras, trebuie reconceput și sper ca Primăria să pună în vedere solicitantului finanțării pentru acest proiect că este inacceptabil ca, din bani publici, să se folosească de niște chichițe legislative, pentru a promova astfel de mesaje cu caracter vădit antiromânesc.

Actele culturale, artistice, nu trebuie îngrădite, chiar dacă nasc uneori controverse, spune directorul Teatrului Național din Tg.Mureș, Gasparik Attila:

Ne delimităm de acest demers. Noi nu avem nici o legătură cu acest spectacol, dar, totodată, menționez că nu e bine ca un politician să înceapă să aibă păreri și să conteste activități artistice. Este foarte trist ce se întâmplă.

Directorul Teatrului 3 G, regizorul Andi Gherghe, cel care a și realizat afișul controversat, spune că atunci când l-a conceput a vrut să incite, să atragă publicul la spectacol, fără vreo intenție de a jigni românii sau simbolurile naționale. El a ținut să precizeze că această piesă de teatru este făcută în cadrul proiectului Terapie socială prin teatru contemporan, aflat la a treia ediție:

Arta ar trebui să provoace, nu să explice. Dar vă spun o posibilă explicație a acestui afiș, și ceea ce eu am avut în cap când l-am făcut. E menit să nască controverse, ca să te facă să te duci să-ți iei bilet, să te duci să vezi spectacolul. Și atunci, omul, dacă merge și vede spectacolul, după aceea înțelege afișul. La 1600, Transilvania era sub suveranitate habsburgă, Modova- sub suveranitate poloneză, Țara Românească- sub suveranitate otomană. Deci, am fost la confluența a trei mari imperii, care vedeau în aceste trei țări, în aceste trei voievodate, o halcă de carne, la care râvneau toți. Teritoriul, cum e înfățișat pe afis, este al României de astăzi, pentru că, dacă o să vedeți spectacolul, o să vedeți că aducem atingere și temelor actuale din politica românească.

Suma totală obținută de Teatrul 3 G pentru două spectacole, inclusiv ”Mihai Viteazul”, este de 123 de mii de lei, din care 48 de mii de lei de la Primăria Tg.Mureș și 75 de mii de lei de la Fondul Cultural National.

Primăria municipiului Tg.Mureș, prin vocea purtătorului de cuvânt Cosmin Blaga, spune că nu a fost înștiințată de conținutul afișului, dar pe viitor va verifica mai riguros panotajele:

Sigla pe afişul spectacolului a fost pusă fără acordul nostru. Vom solicita Consiliului Local să fie mai atent şi la astfel de detalii privind materialele de promovare.

Piesa a avut premiera în luna septembrie, alte două spectacole fiind jucate în 5 și 7 octombrie.

Radio Tg.Mureș